### | | | | --- | --- | | | | | --- | | **Byråd** 27. februar 2018 Sagsnr. 710-2014-50677 Dok.nr. 710-2018-38844 Sagsbehandler DPMFHA | | 26.                 Godkendelse af kvalitetsstandard for ældre- og sundhedsområdet 2018 - Åbent

###

|  |  |
| --- | --- |
| Tidl. politisk behandling | SS-U, 09.01.18, pkt. 5 |
| Forventet sagsgang | SS-U, ØK, BY |
| Lovgrundlag | Bekendtgørelse om kvalitetsstandarder for hjemmehjælp, rehabiliteringsforløb og træning efter servicelovens §§ 83, 83 a og 86 |

###

**SAGENS INDHOLD**

Byrådet skal i denne sag tage stilling til revideret
kvalitetsstandard for ældre- og sundhedsområdet 2018 efter høring i Ældrerådet
og Handicaprådet.

Byrådet skal hvert år behandle kvalitetsstandard for
personlig pleje, praktisk hjælp, madservice, rehabiliteringsforløb samt
kommunal genoptræning og vedligeholdelsestræning. I [adresse] indeholder
kvalitetsstandarden, ud over de lovpligtige områder, også ydelser som
aflastning, sygepleje, aktivitetstilbud, forebyggende hjemmebesøg,
omsorgstandpleje, hjælpemidler, plejeboliger og kørselsordninger til
læge/speciallæge.

Kvalitetsstandarden beskriver det serviceniveau, som
Byrådet fastlægger for indsatsen på ældre- og sundhedsområdet i [adresse]
Kommune. Beskrivelsen af indholdet, omfanget og udførelsen af de kommunale
ydelser skal sikre sammenhæng mellem serviceniveau, de afsatte ressourcer,
afgørelserne og leveringen af hjælpen.

Kvalitetsstandarden understøtter visionen ”Lev livet – hele
livet”, som sætter fokus på at hjælpe borgere til at klare mest muligt selv.
Hjælpen gives dermed som udgangspunkt med et rehabiliterende formål.

**VURDERING**

I bilaget ”Forslag til revideret kvalitetsstandard” er
ændringerne i forhold til seneste kvalitetsstandard, som blev vedtaget af
Byrådet 20. december 2016, markeret med rødt. Ændringsforslag indarbejdet på
baggrund af høringssvar er desuden fremhævet med gult.

Der er sket en mindre ændring af opbygningen af
kvalitetsstandarden. Det tidligere afsnit 4 ”Kvalitetsmål og opfølgning”, som
indeholder en række mål for kvaliteten af Favrskov Kommunes ydelser, er ændret.
[adresse] er udgået af afsnittet, men er bibeholdt enten som kvalitetsmål
eller som en beskrivelse af serviceniveauet under de enkelte ydelsers afsnit.
Samtidig er kvalitetsmålene gjort mere operationelle, så der årligt kan følges
op på målene.

Konkret ses det f.eks. i afsnittet om madservice, hvor et
kvalitetsmål som *”at mindst 80% af borgerne er meget tilfredse eller
tilfredse med maden”* er bibeholdt som kvalitetsmål, mens et tidligere
kvalitetsmål som ”*at man har valgfrihed mellem flere forretter, hovedretter
og desserter*” er flyttet til beskrivelsen af serviceniveauet.

For ydelserne personlig pleje, praktisk hjælp, madservice,
rehabiliteringsforløb samt træning efter serviceloven er der lovkrav om årlig
opfølgning på de fastsatte mål for kvaliteten. Den årlige opfølgning på
kvalitetsmålene vil dels foregå ved individuelle interviews og dels ved
brugerundersøgelser, som tidligere er gennemført hvert andet år.

Derudover er de væsentligste ændringer i den reviderede
kvalitetsstandard følgende:

· Afsnit 3.4.1: Muligheden for at tilbyde pårørende aflastning er
blevet ændret, så der som udgangspunkt kan tilbydes aflastning i op til fire
timer ugentligt i dag- og aftentimerne på hverdage. Tidligere kunne der
tilbydes aflastning i op til to timer ugentligt i dagtimerne på hverdage.
Ændringen blev godkendt af Byrådet i forbindelse med vedtagelsen af budget
2018-2021.

· Afsnit 3.4.2: Daghjemstilbud for borgere med demenssygdom udvides
med to ugentlige aftenåbninger. Ændringen blev godkendt af Byrådet i
forbindelse med vedtagelsen af budget 2018-2021. Derudover foreslås tilbuddet
ændret, således at borgere kan visiteres op til tre dage om ugen mod tidligere
to dage om ugen.

· Afsnit 3.12: Muligheden for at udlåne hjælpemidler til borgere
med midlertidig funktionsnedsættelse er tilføjet på baggrund af ændring i
serviceloven.

· Takster, lovgivning mv. er blevet opdateret.

Social og Sundhed har modtaget høringssvar fra Ældrerådet
og Handicaprådet, der er vedlagt som bilag.

Af kvalitetsstandarden har det hidtil fremgået, at aftaler
om praktisk hjælp i særlige tilfælde kan flyttes, og at ydelsen i disse
tilfælde leveres med en maksimal afvigelse på fem hverdage. Ældrerådet foreslår
dette ændret til maksimalt tre hverdage for hjælp til henholdsvis bestilling af
varer og rengøring.

Ældrerådets forslag i forhold til hjælp til bestilling af
varer er indarbejdet i afsnit 3.3.2 i vedlagte forslag til kvalitetsstandard,
da det har betydning for, hvornår borgeren modtager bl.a. fødevarer.

Social og Sundhed vurderer, at Ældrerådets forslag i
forhold til hjælp til rengøring, i modsætning til bestilling af varer, vil
medføre øgede udgifter. Rengøring er en mere tidskrævende opgave og vil medføre
behov for at tilkalde ekstra personale, da udsættelse oftest sker som følge af
helligdage. Social og Sundhed anbefaler at fastholde det nuværende
serviceniveau for rengøring.

Ældrerådet foreslår endvidere at ændre formuleringen i
afsnit 2.3 til ”at borgeren haransvar for eget liv”, da Ældrerådet
finder det væsentligt, at ansvaret er hos borgeren. Ændringsforslaget er indarbejdet
i vedlagte forslag til kvalitetsstandard.

Ældrerådet gør i deres høringssvar opmærksom på, at det bør
overvejes, om både benævnelserne ”borger” og ”pensionist” bør anvendes under
f.eks. afsnittene om kørsel. Ordet pensionist er anvendt i forbindelse med
kørsel til læge/speciallæge samt til træning og aktivitet. Det skyldes dels, at
reglerne i sundhedsloven giver pensionister visse rettigheder, samt at Byrådet
6. april 2010 besluttede, at pensionister i særlige tilfælde kan være
berettigede til kørsel til træning efter serviceloven og aktivitetstilbud.
Pensionister kan både være modtagere af folkepension og førtidspension. Da
målgruppen for træning efter serviceloven jf. afsnit 3.7.1-3.7.2 og aktivitet
jf. afsnit 3.8 fortrinsvis er ældre borgere, er Ældrerådets ændringsforslag
indarbejdet i disse afsnit i kvalitetsstandarden.

I forhold til Ældrerådets bemærkning om, at det er uklart,
om der burde være sket tilretninger i kvalitetsstandarden som følge af den
vedtagne mad- og måltidspolitik, bemærkes det, at kvalitetsstandarden er i
overensstemmelse med mad- og måltidspolitikken.

Handicaprådet udtrykker i deres høringssvar tilfredshed med
de ændringer, der vedrører aflastningsmuligheder for pårørende til borgere med
demenssygdom samt muligheden for at udlåne hjælpemidler til borgere med
midlertidig funktionsnedsættelse. Derudover har Handicaprådet ingen kommentarer
til kvalitetsstandarden.

**ØKONOMI**

Kvalitetsstandarden for ældre- og sundhedsområdet er
udarbejdet med baggrund i den nuværende økonomiske ramme indeholdende midler
tildelt via puljen til en værdig ældrepleje for 2018 samt de i Finansloven for
2018 afsatte midler til aflastning af pårørende.

Udmøntningen af puljen til en værdig ældrepleje blev
godkendt af Byrådet 31. oktober 2017. Med henblik på at fastholde
nuværende serviceniveau besluttede Byrådet, at der via puljen vil blive anvendt
3,641 mio. kr. til rehabilitering, tværfaglighed og sammenhæng i plejen. Heraf
vil 3,387 mio. kr. blive anvendt til personlig pleje og praktisk hjælp med
henblik på at fastholde det nuværende serviceniveau, mens 254.000 kr. tilgår
nuværende aktiviteter i daghjemmet. Der vil desuden blive anvendt 833.000 kr.
til understøttelse af en værdig død. Midlerne fordeles mellem den palliative
indsats (sygepleje til døende) med 333.000 kr. og den terminale pleje
(personlig pleje og praktisk hjælp) med 500.000 kr. Fra 2020 vil midlerne fra
puljen til en værdig ældrepleje blive tilført kommunerne som en del af
bloktilskuddet.

Der er i finansloven for 2018 afsat en pulje på 60 mio. kr.
årligt, svarende til ca. 470.000 kr. for Favrskov Kommune, til at understøtte
kommunernes pligt til at sørge for tilbud om afløsning eller aflastning til
ægtefælle eller andre pårørende, der passer en person med nedsat fysisk eller
psykisk funktionsevne. Midlerne, der udmøntes via bloktilskuddet, vil kunne
finansiere styrkelsen af daghjemstilbuddet til borgere med demenssygdom jf.
afsnit 3.4.2.

**INDDRAGELSE**

Forslag til kvalitetsstandard har været i høring hos
Ældrerådet og Handicaprådet.

**INDSTILLING**

Direktøren for Social og Sundhed indstiller til Byrådet:

1.    At kvalitetsstandarden
for ældre- og sundhedsområdet 2018 godkendes.

**BESLUTNING**

***Social- og Sundhedsudvalget, 6. februar 2018:***

Fraværende:Ingen

Indstilles godkendt.

***Økonomiudvalget, 20. februar 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Forslag til revideret kvalitetsstandard 2018 | 710-2018-23419 |
| Kvalitetsstandard 2017 | 710-2017-274865 |
| Høringssvar fra Ældrerådet | 710-2018-14483 |
| Høringssvar fra Handicaprådet | 710-2018-14482 |